**FINANČNO NADOMESTILO ZARADI IZPADA DOHODKA PRI REJI PRAŠIČEV**

**ZARADI POSLEDIC DRUGEGA VALA EPIDEMIJE COVID-19**

**ZA OBDOBJE OD 1. NOVEMBRA 2020 DO 31. JANUARJA 2021**

**PRAVNA PODLAGA:**

116. člen Zakona o interventnih ukrepih za omilitev posledic drugega vala epidemije COVID-19 (Uradni list RS, št. 175/20, 203/20 – ZIUPOPDVE, 15/21 – ZDUOP, 51/21 – ZZVZZ - O in 57/21 – odl. US)

Odlok o finančnem nadomestilu zaradi izpada dohodka pri reji prašičev zaradi posledic drugega vala epidemije COVID-19 za obdobje od 1. novembra 2020 do 31. januarja 2021 (Uradni list RS, št. 69/21)

**KAJ:** Finančno nadomestilo zaradi izpada dohodka pri reji prašičev zaradi posledic drugega vala epidemije COVID-19 za obdobje od 1. novembra 2020 do 31. januarja 2021.

**KDO JE UPRAVIČEN:** Upravičenec je nosilec kmetijskega gospodarstva, ki redi kategorijo prašičev pitancev od 30 do 110 kg oziroma kategorijo prašičev pitancev od 30 kg dalje, pitane na višjo težo, in kmečka reja prašičev oziroma kategorije plemenskih merjascev, plemenskih mladic oziroma plemenskih svinj in izpolnjuje pogoje za pridobitev finančnega nadomestila.

**POGOJI:** Upravičenec do finančnega nadomestila je nosilec kmetijskega gospodarstva, ki izpolnjuje naslednje pogoje:

* oddati mora zbirno vlogo za leto 2021 v skladu z Uredbo, ki ureja izvedbo ukrepov kmetijske politike za leto 2021;
* kmetijsko gospodarstvo mora biti na dan uveljavitve odloka vpisano v register kmetijskih gospodarstev;
* v letu 2021 mora biti vpisan v Evidenco imetnikov rejnih živali;
* ob oddaji zbirne vloge mora v Evidenco rejnih živali sporočiti podatke o staležu prašičev na dan 1. februarja 2021 in na ta dan imeti najmanj tri GVŽ plemenskih prašičev oziroma petnajst GVŽ prašičev pitancev;
* na dan uveljavitve odloka ne sme biti v stečaju, prisilni likvidaciji ali osebnem stečaju;
* na dan uveljavitve odloka ne sme imeti neporavnanih davčnih obveznosti in drugih denarnih nedavčnih obveznosti v višini, ki presega 50 eurov;
* na dan 31.12.2019 ne sme biti podjetje v težavah;
* ima odprt transakcijski račun v skladu s 35. členom Zakona o kmetijstvu.

**Splošni pogoji za izplačilo finančnega nadomestila:**

* finančno nadomestilo se dodeli v obliki pavšalnega finančnega nadomestila na GVŽ prašičev pitancev oziroma GVŽ plemenskih prašičev;
* upravičencu, ki uveljavlja izredno pomoč za obdobje od 1. novembra 2020 do 31. januarja 2021 v obliki mesečnega temeljnega dohodka, se finančno nadomestilo zniža za prejeti mesečni temeljni dohodek, razen če upravičencu že ni bilo predhodno znižano finančno nadomestilo po drugem odloku;
* skupni znesek državne pomoči v skladu z oddelkom 3.1 Začasnega okvira ne sme presegati 225.000 eurov bruto na upravičenca, dejavnega v primarni kmetijski proizvodnji;
* finančno nadomestilo se ne dodeli upravičencu, ki je za isti namen že prejel javna sredstva Republike Slovenije ali sredstva Evropske unije;
* upravičenec lahko pridobi finančno nadomestilo le enkrat;
* finančno nadomestilo se dodeli za obdobje od 1. novembra 2020 do 31. januarja 2021.

**VIŠINA FINANČNEGA NADOMESTILA:**

Skupna višina finančnega nadomestila na upravičenca se izračuna tako, da se število GVŽ prašičev pitancev oziroma število GVŽ plemenskih prašičev upravičenca, sporočenih v Evidenco rejnih živali, na dan 1. februarja 2021, pomnoži z višino pavšalnega finančnega nadomestila, ki znaša 156 eurov na GVŽ prašičev pitancev in 312 eurov na GVŽ plemenskih prašičev.

**POSTOPEK PRIDOBITVE FINANČNEGA NADOMESTILA**

Agencija RS za kmetijske trge in razvoj podeželja na podlagi podatkov iz uradnih evidenc izda informativne odločbe najpozneje v 30 dneh od uveljavitve odloka. **Upravičenci ne vlagajo zahtevka za dodelitev finančnega nadomestila**.

Če upravičenec ugotovi, da je izračun v informativni odločbi nepravilen, lahko v 15 dneh od vročitve odločbe vloži ugovor.